પ્રશાંત દયાળ (મેરાન્યૂઝ.અમદાવાદ): મારી ઉંમરની વ્યકિતઓ જે પચાસી વટાવી ગઈ છે, તેઓ જ્યારે નાના હતા ત્યારે મસ્તી કરતા ત્યારે દાદી કે માં કહેતી શાંત થઈ જા નહીંતર બાવો પકડી જશે, આજે આવી જ સ્થિતિ સ્કૂલ સંચાલકોને થઈ ગઈ છે. હાર્દિક અને અલ્પેશનું નામ પડતા હવે સંચાલકો સીધી લીટીમાં ચાલવા લાગે છે. ગુજરાત સરકાર બણગા મારે છે કે રાઈટ ટુ એજ્યુકેશનના કાયદાનો તમામ સ્કૂલોએ અમલ કરવો પડશે. તેવી જ રીતે સરકારે ફિ નિર્ધારણનો કાયદો તો બનાવ્યો પણ સ્કૂલો તો પોતાની નક્કી કરેલી જ ફિ વસુલ કરી રહ્યા છે. આમ સરકાર આરટીઈ અને ફિના મુદ્દે સ્કુલો સામે લાચાર ઊભી હોય તેવું અત્યારે લાગી રહ્યું છે, હું સરકાર શબ્દનો પ્રયોગ કરૂ છું, ત્યારે ભાજપ અને કોંગ્રેસની વાત કરતો નથી પણ સરકારનો અર્થ થાય છે જેને પ્રજાતંત્રએ કાયદાની વિશાળ સત્તાઓ લોકહિત માટે આપી છે.